**MINISTARSTVO POMORSTVA, PROMETA**

**I INFRASTRUKTURE**

Na temelju članka 14. stavka 2. Zakona o radnom vremenu, obveznim odmorima mobilnih radnika i uređaja za bilježenje u cestovnom prijevozu (»Narodne novine«, br. 75/13 i 36/15), ministar pomorstva, prometa i infrastrukture donosi

**PRAVILNIK**

**O IZMJENAMA I DOPUNAMA PRAVILNIKA**

**O RADIONICAMA**  **ZA TAHOGRAFE**

Članak 1.

U Pravilniku o radionicama za tahografe (»Narodne novine«, br. 83/13 i 118/14) iza članka 1. dodaje se članak 1a. koji glasi:

»Članak 1.a

Ovaj Pravilnik sadrži odredbe koje su u skladu sa sljedećim aktima Europske unije:

» – U**redba (EU) br. 165/2014 Europskog parlamenta i Vijeća od 4. veljače 2014. o tahografima u cestovnom prometu, stavljanju izvan snage Uredbe Vijeća (EEZ) br. 3821/85 o tahografu u cestovnom prometu i izmjeni Uredbe (EZ) br. 561/2006 Europskog parlamenta i Vijeća o usklađivanju određenog socijalnog zakonodavstva koje se odnosi na cestovni promet (SL L 60, 28.2.2014.)**

– Uredba Komisije (EU) br. 1266/2009 od 16. prosinca 2009. o desetoj prilagodbi tehničkom napretku Uredbe Vijeća (EEZ) br. 3821/85 o tahografu u cestovnom prometu (SL L 339/3, od 22.12.2009).«.

Članak 2.

Naslov iznad članka 2. briše se.

Članak 3.

Članak 2. mijenja se i glasi:

»(1) Radionica za tahografe obavlja poslove u prostorijama na adresi koja je navedena u dozvoli.

(2) Iznimno od stavka 1. ovoga članka radionica može obavljati poslove i na drugoj lokaciji koja nije navedena u dozvoli kada obavlja poslove za vozila koja se nalaze i koriste isključivo na otocima, kao i za specijalna vozila čiji dolazak na adresu radionice iziskuje dodatne troškove.

(3) Radionica za obavljanje poslova na lokaciji koja nije na adresi radionice smije obavljati samo poslove iz članka 12. do 19. ovoga Pravilnika.

(4) U slučaju iz stavka 2. ovoga članka radionica je dužna dostaviti inspekciji cestovnog prometa i cesta popis registarskih oznaka vozila koja se ispituju na otocima, odnosno drugoj adresi, najkasnije tri dana prije obavljanja ispitivanja.«.

Članak 4.

U članku 5. stavak 1. mijenja se i glasi:

»(1) Prostorije radionice za obavljanje poslova iz članka 3. stavaka 2. i 3. ovoga Pravilnika moraju biti građene na način da se u njima može obavljati siguran rad tijekom svih vremenskih uvjeta.«.

Stavak 3. briše se.

Članak 5.

U članku 6. stavku 2. riječ: »alat« zamjenjuje se riječju: »alate«.

U stavku 3. u podstavku 2. brojka: »1« zamjenjuje se brojkom »2«.

Članak 6.

U članku 12. stavku 1. riječi: »Uredbi Vijeća (EEZ) br. 3821/85 od 20. prosinca 1985. godine o tahografu u cestovnom prometu« zamjenjuju se riječima: »Uredbe (EU) br. 165/2014 i Uredba (EU) br. 1266/2009.«.

U stavku 6. riječi: »Uredbe Vijeća (EEZ) br. 3821/85 od 20. prosinca 1985. godine o tahografu u cestovnom prometu« zamjenjuju se riječima: »Uredbe (EU) br. 165/2014.«.

Članak 7.

U članku 13. stavku 1. točki b) podtočki 8. riječi: »ako je ugrađen u vozilo i ako se za njega zahtjeva pregled, u skladu s propisima u vezi ograničivača brzine« brišu se.

U stavku 1. točki d) podtočki 5. riječi: »Uredbe Vijeća (EEZ) br. 3821/85 od 20. prosinca 1985. godine o tahografu u cestovnom prometu« zamjenjuju se riječima: »Uredbe (EU) br. 165/2014.«.

Iza točke d) dodaje se nova točka e) koja glasi:

»e) serijski broj sa zaštitne folije kojom se zaštićuje naljepnica.«.

U stavku 6. točki a) na kraju rečenice briše se točka i dodaju riječi: »kojom se u cijelosti zaštićuje naljepnica, a označena je serijskim brojem i ima hologramsku zaštitu«.

Članak 8.

U članku 16. stavku 5. iza riječi: »prometa« dodaju se riječi: »i cesta«.

Članak 9.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/16-02/94

Urbroj: 530-05-1-2-16-1

Zagreb, 21. rujna 2016. godine

Ministar

Oleg Butković